Flestu arbeiðspláss uppliva fyrr ella seinni broytingar av onkrum slag. Broytingar á arbeiðsplássinum er eitt breitt hugtak. Dømir um broytingar kunnu vera: Bygnaðarbroytingar Fólk verða søgd úr starvi Fólk verða sett í starv Samanlegging av deildum Arbeiðsplássið flytur í annað stað Nýggir arbeiðshættir skulu setast í verk Arbeiðsuppgávur verða øðrvísi býttar Nýggjar mannagongdir verða gjørdar Nýggjur stjóri ella leiðari verður settur Broytingar á arbeiðsplássinum kunnu seta í gongd eina jaliga menning bæði fyri starvsfólk og arbeiðsplássið, men verða tær ikki handfarnar rætt, kunnu tær hava keðiligar avleiðingar fyri sálarliga arbeiðsumhvørvið. Verða broytingarnar framdar skynsamt, rætt og við góðum samskifti millum leiðslu og starvsfólk, kann góða sálarliga arbeiðsumhvørvið á arbeiðsplássinum verða varðveitt gjøgnum broytingartilgongdina og eisini gerast enn betri enn áður. Avleiðingar av broytingum Broytingar á arbeiðsplássinum kunnu hava stóra ávirkan á sálarliga arbeiðsumhvørvið. Verða broytingarnar ikki rætt handfarnar, kunnu tær hava við sær keðiliga ávirkan á heilsu og trivnað hjá starvsfólki. Broytingar fáa ofta starvsfólk at kenna seg ótrygg, tí at tey vita ikki, hvat ið er í væntu. Ógreiða kann verða um arbeiðsbýti, arbeiðsuppgávur, arbeiðsmongd og mong onnur viðurskifti. Hetta kann elva til strongd umframt aðrar keðiligar avleiðingar fyri heilsu og trivnaðin hjá starvsfólki. Ymiskt er tó, hvussu starvsfólk uppliva broytingarnar og hvørja ávirkan tær hava á einstaka starvsfólkið. Broytingar, ið fevna yvir eitt longri tíðarskeið á minst 2 ár, kunnu føra til minni starvsnøgdsemi, minni áhuga fyri arbeiðinum, verri heilsu, størri kensluliga møði og størri sjúkrafráveru. Starvsfólk venja seg ikki við broytingar, sjálvt um tey uppliva broytingar ferð eftir ferð. Sálarliga arbeiðsumhvørvið í eini broytingartilgongd Í eini broytingartilgongd eigur atlit at verða tikið til sálarliga arbeiðsumhvørvið hjá starvsfólkum. Um sálarligt arbeiðsumhvørvi verður sett í miðdepil áðrenn, ímeðan og eftir at broytingarnar eru framdar, ber til at minka um keðiligu avleiðingarnar, ið broytingar kunnu hava fyri starvsfólkini. Ein týðandi fortreyt fyri at fremja eina góða broytingartilgongd er, at arbeiðið við sálarliga arbeiðsumhvørvinum fer fram í góðum samstarvi millum starvsfólk og leiðslu á arbeiðsplássinum. Trygdarskipanin eigur eisini at hava lut í samskiftinum. Kunning er serliga umráðandi í sambandi við skerjing av starvsfólkatali, og um arbeiðsplássið skal lata aftur. Starvsfólk eiga at verða kunnað um, hvussu umfatandi skerjingarnar verða, hvussu nógv starvsfólk verða koyrd úr starvi og hvørji tey eru. Kunning um hesi viðurskifti eigur at verða givin tíðliga í tilgongdini. Um nakað starvsfólk upplivir vandan fyri at missa starvið sum serliga tyngjandi, eigur leiðslan at taka hond um hesi. Strongdarreaktiónirnar kunnu eisini tálmast við at bjóða teimum starvsfólkum, ið verða søgd úr starvi, serkøna ráðgeving og stuðul í sambandi við nýtt starv og møguliga eftirútbúgving. Tað hevur stóran týdning, at øll taka ábyrgd og taka lut í samskiftinum um sálarliga arbeiðsumhvørvið. Í eini broytingartilgongd eru tað serliga trý viðurskifti, ið virka fyribyrgjandi móti neiligum avleiðingum av broytingartilgongdini. Hesi eru gott samskifti, inndragan av starvsfólki og stuðul og førleikamenning. 21 góð ráð Niðanfyri kanst tú lesa 21 góð ráð um, hvussu tað góða sálarliga arbeiðsumhvørvið kann verða varðveitt ígjøgnum eina broytingartilgongd. Kunningin frá leiðsluni eigur at vera gjøllig og leggja dent á tann týdningin, ið broytingin hevur fyri arbeiðið hjá starvsfólkunum. Leiðslan eigur at syrgja fyri, at nokk av tíð og orku verður sett av til at tosa við starvsfólkini um broytingarnar og eigur at lurta væl eftir hugskotum, uppskotum og spurningum í sambandi við broytingarnar og geva leypandi afturboðan. Greiðar mannagongdir eiga at vera fyri, hvussu spurningar, ivamál og ótryggleiki hjá starvsfólki verða handfarin. Leiðslan eigur at gera eina raðfestingarætlan yvir neyðug átøk til at menna tað jaliga og fyribyrgja møguligum vandum. Trygdarskipanin eigur at vera samstarvspartur í øllum viðurskiftum, ið snúgva seg um arbeiðsumhvørvi. Leiðslan eigur at gera sær greitt, hvat ið skal til fyri at brynja starvsfólkið til broytingarnar og eggja til prát um, hvussu øll á arbeiðsplássinum kunnu brúka hvønn annan og styrkirnar hjá hvørjum øðrum. Prátið um, hvat kann gerast fyri at betra um sálarliga arbeiðsumhvørvið í sambandi við broytingina. Gáið eftir, um tørvur er á uttanhýsis hjálp. Starvsfólk og starvsfólkabólkar eiga at verða tikin við upp á ráð tíðliga í broytingartilgongdini. Tær væntanir, ið starvsfólk hava um at verða tikin við upp á ráð, eiga at verða stemmaðar av við byrjan og so leypandi. Tað er umráðandi at starvsfólk vita, hvat ið tey kunnu hava ávirkan á. Leiðslan eigur at leggja dent á at vísa virðing fyri kenslunum hjá starvsfólki.